Eksistentiel psykologi eller eksistenspsykologi er en anerkendt retning inden for den moderne vestlige psykologi, der er forstår menneskets psykiske liv med udgangspunkt i dets eksistens. Den eksistentielle psykologi blev grundlagt i Europa og USA i tiden før og omkring Anden Verdenskrig. Den eksistentielle psykologi kan forstås som en udløber af den eksistentielle filosofi, der fokuserer på de psykiske sider af menneskets eksistens. Det vil sige, at den eksistentielle psykologi forstår menneskets psyke og psykiske lidelser med udgangspunkt i menneskets måde at træde frem i verden og forholde sig til dets tilværelse på. Dermed bliver filosofiske begreber om fx valg, frihed, mening og angst relevante for den psykologiske forståelse af menneskets tanker, følelser og handlinger. Samtidig lægger den eksistentielle psykologi vægt på temaer, der er særligt væsentlige eller grundlæggende for menneskets psykiske eksistens som fx seksualitet, kærlighed og død. For den eksistentielle psykologi spiller diagnoser i hovedreglen kun en underordnet rolle i forståelsen af menneskets lidelser, og der tages ofte helt afstand fra brugen af diagnoser. Samtidig forstås angst som er vilkår i stedet for som en sygdom, selv om der også skelnes mellem eksistentiel angst og angstlidelser.  Den eksistentielle psykologis idéhistorie Nogle af de tidlige eksistentielle psykologer var lægerne Viktor Frankl og Ludwig Binswanger. De mente begge to, at den vestlige psykologi var blevet for naturvidenskabeligt orienteret og havde mistet blikket for menneskets mulighed for at forholde sig til dets egen tilværelse. I efterkrigstiden stod den skotske psykiater Ronald D. Laing for at udbrede tilgangen i England, mens den amerikanske psykolog Rollo May var med til at udbrede den eksistentiel-humanitiske psykologi i USA som et modsvar til datidens fremherskende psykoanalyse og behaviorisme. May mente, at psykoanalysen og behaviorismen overså, at mennesket havde en grundlæggende frihed og dermed også muligheder for at træffe valg ud over, hvad der var givet af arv og miljø. Den eksistentiel-humanistiske psykologi var både inspireret af den eksistentielle filosofi og den eksistentielle terapi fra Europa samt af den humanistiske psykologi fra USA.    Historisk set har den eksistentielle psykologi da også både udviklet sig i et tæt samspil med den eksistentielle filosofi og den eksistentielle terapi . I dag omfatter området blandt andre navne som Irvin D. Yalom og Emmy van Deurzen  Eksistentiel psykologi i Danmark og Sverige I Danmark har den eksistentielle psykologi ikke mindst været repræsenteret af den danske psykolog Bo Jacobsen, der blandt andet har udgivet bøgerne Eksistensens psykologi fra 1998 og Livets dilemmaer - en invitation til eksistentiel psykologi fra 2009. Også psykologen Bjarne Jacobsen har udgivet en bog med titlen Eksistentiel psykologi. Desuden har filosoffen Anders Dræby skrevet og redigeret flere bøger om eksistentiel psykologi og eksistentiel terapi. I Sverige har den eksistentielle psykologi været mindst ligeså udbredt som i Danmark og har blandt andet været repræsenteret af Dan Stiwne.